6 POSĖDIS

**SPRENDIMAS**

**DĖL KELIŲ PRIEŽIŪROS IR PLĖTROS PROGRAMOS LĖŠŲ NAUDOJIMO IR SKIRSTYMO TVARKOS APRAŠO PATVIRTINIMO**

2022 m. birželio 30 d. Nr. TS-256

Kaunas

Vadovaudamasi Lietuvos Respublikos vietos savivaldos įstatymo 6 straipsnio 32 punktu, 18 straipsnio 1 dalimi, Lietuvos Respublikos kelių įstatymo 5 straipsnio 7 dalimi, Lietuvos Respublikos kelių priežiūros ir plėtros programos finansavimo įstatymo 9 straipsnio 8 dalimi, Kauno rajono savivaldybės taryba n u s p r e n d ž i a:

1. Patvirtinti Kelių priežiūros ir plėtros programos lėšų naudojimo ir skirstymo tvarkos aprašą (pridedama).

2. Pripažinti netekusiu galios Kauno rajono savivaldybės tarybos 2022 m. vasario 24 d. sprendimą Nr. TS-95 ,,Dėl kelių priežiūros ir plėtros programos lėšų, skirtų Kauno rajono savivaldybės vietinės reikšmės keliams ir gatvėms projektuoti, tiesti, taisyti (remontuoti), prižiūrėti ir saugaus eismo sąlygoms užtikrinti, naudojimo ir skirstymo tvarkos aprašo patvirtinimo“.

Savivaldybės meras Valerijus Makūnas

PATVIRTINTA

Kauno rajono savivaldybės tarybos

2022 m. birželio 30 d. sprendimu Nr. TS-256

**KELIŲ PRIEŽIŪROS IR PLĖTROS PROGRAMOS LĖŠŲ NAUDOJIMO IR SKIRSTYMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Kelių priežiūros ir plėtros programos lėšų naudojimo ir skirstymo tvarkos aprašas (toliau – Aprašas) nustato Kelių priežiūros ir plėtros programos lėšų, skirtų Kauno rajono vietinės reikšmės keliams ir gatvėms projektuoti, tiesti, taisyti (remontuoti), prižiūrėti ir saugaus eismo sąlygoms užtikrinti, išskyrus tikslines bei rezervo lėšas, naudojimą ir skirstymo tvarką.

2. Valstybės įmonė Lietuvos automobilių kelių direkcijos (toliau – LAKD) direktoriaus įsakymu skirtos Kelių priežiūros ir plėtros programos lėšos Kauno rajono savivaldybei (toliau – Savivaldybė) naudojamos pagal Savivaldybės pateiktus ir su LAKD suderintus objektų sąrašus.

**II SKYRIUS**

**LĖŠŲ NAUDOJIMO IR SKIRSTYMO TVARKA**

3. Kelių priežiūros ir plėtros programos (toliau – KPPP) lėšos skirstomos:

3.1. svarbių Savivaldybei kelių ir gatvių tiesimo, rekonstravimo, remonto darbams – 35 proc.;

3.2. seniūnijų kelių ir gatvių tiesimo, rekonstravimo, remonto darbams – 60 proc., iš kurių, paskirsčius seniūnijas pagal gyventojų tankumą (I grupė – 100 žm./km2 ir daugiau, II grupė – mažiau nei 100 žm./km2):

3.2.1. I ir II grupei – 30 proc. pagal gyventojų skaičių;

3.2.2. I ir II grupei – 35 proc. pagal gatvių ilgį;

3.2.3. I grupei – 22,5 proc. pagal asfaltuotos dangos ilgį;

3.2.4. II grupei – 12,5 proc. pagal žvyro dangos ilgį;

3.3. seniūnijų kelių ir gatvių remonto darbams, prie kurių privačiomis lėšomis prisideda fiziniai ir (ar) juridiniai asmenys – 5 proc.

4. KPPP lėšoms skirstyti Savivaldybės tarybos sprendimu sudaroma Kelių priežiūros ir plėtros programos lėšų paskirstymo komisija (toliau – Komisija). Komisija sudaroma ne mažiau kaip iš 7 (septynių) narių, iš kurių 3 (trys) – Tarybos nariai ir 4 (keturi) – Savivaldybės administracijos darbuotojai. Savivaldybės taryba tvirtina Komisijos nuostatus, kurie nustato Komisijos funkcijas, teises ir pareigas, Komisijos darbo organizavimo tvarką.

5. KPPP lėšos paskirstomos pagal Kauno rajono savivaldybės vietinės reikšmės kelių projektavimo, tiesimo, taisymo (remonto), priežiūros ir saugaus eismo sąlygų užtikrinimo objektų prioritetinės eiles (toliau – Prioritetinės eilės), kurios:

5.1. sudaromos ne trumpesniam kaip trejų metų laikotarpiui ir yra kasmet atnaujinamos;

5.2. į Prioritetines eiles įtraukiami objektai, nurodyti Aprašo 3 punkte. KPPP lėšomis finansuojami darbai objektuose – ne mažesniame kaip 1000 m2 plote;

5.3. yra skelbiamos Savivaldybės ir seniūnijų interneto svetainėse.

6. Komisija svarsto seniūnijų ir Kelių ir transporto skyriaus prašymus dėl kelių įtraukimo į Prioritetinės eiles. Prioritetinė eilė teikiama svarstyti ir tvirtinti Kauno rajono savivaldybės tarybai.

7. Pagal Aprašo 3.1 papunktį svarbių Savivaldybei kelių ir gatvių (pagrindinių, aptarnaujančių, didelio eismo intensyvumo) tiesimo, rekonstravimo, remonto darbų prioritetinė eilė yra sudaroma iš Savivaldybės strateginio veiklos plano pagal 12 programos aprašą bei pagal atrankos kriterijus, nurodytus Aprašo 1 priede.

8. Pagal Aprašo 3.2 papunktį seniūnijų kelių ir gatvių tiesimo, rekonstravimo, remonto darbams finansuoti prioritetinė eilė yra sudaroma tokia tvarka:

8.1. seniūnai iki einamųjų metų rugsėjo 15 d. Kelių ir transporto skyriui pateikia seniūnijoje planuojamų remontuoti kelių ir gatvių objektų trejų metų prioritetinę eilę pagal seniūnaičių sueigose nustatytą eiliškumą. Kartu su prašymu pateikiami seniūnaičių sueigos protokolai. Sudarant prioritetinę eilę vadovaujamasi atrankos kriterijais, nurodytais Aprašo 2 priede;

8.2. kriterijų reikšmės balais, kurių suma sudaro 100 balų, nustatomos seniūnaičių sueigose. Seniūnai atrankos kriterijų duomenis (Aprašo 2 priedas) su protokolais iki 2022 m. rugsėjo 15 d. pateikia Kelių ir transporto skyriui. Atrankos kriterijų reikšmės yra skelbiamos Savivaldybės ir seniūnijų interneto svetainėse;

8.3. į prioritetinę eilę įtraukiami keliai ir gatvės pagal didžiausią balų skaičių;

8.4. nesuremontuotų kelių ir gatvių eilė turi būti tęstinė ir išlikti kitais metais, ji gali būti tikslinama esant svarbiems motyvams, pritarus seniūnaičių sueigai ir kitais metais teikiant atnaujintą eilę.

9. Pagal Aprašo 3.3 papunktį seniūnijų kelių ir gatvių objektų, prie kurių remonto darbų privačiomis lėšomis prisideda fiziniai ir (ar) juridiniai asmenys, prioritetinė eilė sudaroma pagal Aprašo 2 priede nurodytus kriterijus. Seniūnai kartu su seniūnaičiais sudaro šių objektų sąrašą ir teikia jį iki einamųjų metų rugsėjo 15 d. Darbai Prioritetinėje eilėje įtrauktuose objektuose pradedami vykdyti tik tada, kai fizinis ar juridinis asmuo sudaro su Savivaldybės administracija paramos teikimo sutartį ir Savivaldybės administracija į paramos sąskaitą banke gauna 50 proc. objekto remonto darbų sąmatinės vertės. Jeigu paramos sutartis nesudaroma, objekto remonto darbai nevykdomi, o sutaupytos lėšos gali būti panaudojamos kitų sąraše esančių kelių ar gatvių remonto darbams.

10. Savivaldybės administracijos direktorius pasirašo finansavimo sutartis dėl Savivaldybei skirtų KPPP finansavimo lėšų panaudojimo su LAKD, tvirtina objektų sąrašus prie finansavimo sutarčių bei jų pakeitimus ir teikia juos derinti LAKD.

11. Nesant galimybės Prioritetinėje eilėje įtrauktų objektų finansuoti KPPP lėšomis, darbai finansuojami Savivaldybės biudžeto lėšomis.

12. Nepanaudotos atitinkamiems objektams tiesti, rekonstruoti ar remontuoti einamųjų metų KPPP lėšos, Komisijai pritarus, gali būti panaudojamos objektų sąraše esantiems keliams ir gatvėms, kurių remonto darbams pabaigti trūksta finansavimo.

**III SKYRIUS**

**BAIGIAMOSIOS NUOSTATOS**

13. Komisijos sprendimu KPPP lėšų panaudojimo metinė ataskaita apie atliktus darbus ir lėšų panaudojimą pagal LAKD pateiktas ataskaitų formas teikiama tvirtinti Savivaldybės tarybai iki kitų metų kovo 1 d.

14. Aprašas gali būti keičiamas Savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kelių priežiūros ir plėtros

programos lėšų

naudojimo

ir skirstymo tvarkos aprašo

1 priedas

**ĮTRAUKIMO Į SVARBIŲ SAVIVALDYBEI KELIŲ IR GATVIŲ (PAGRINDINIŲ, APTARNAUJANČIŲ, DIDELIO EISMO INTENSYVUMO) TIESIMO, REKONSTRAVIMO, REMONTO DARBŲ PRIORITETINĘ EILĘ**

**ATRANKOS KRITERIJAI**

|  |  |  |
| --- | --- | --- |
| **Atrankos vertinimo kriterijai** | **Kriterijų reikšmės balais** | **Pastabos** |
| Kelias (gatvė) finansuotas ankstesniais metais ir darbai nebaigti | 30 | 0 proc. – darbai pradėti anksčiau kaip prieš 3 metus  100 proc. – užtikrinamas darbų tęstinumas (darbai pradėti ne anksčiau kaip prieš 3 metus) |
| Kelio (gatvės) charakteristika | 20 | 0 proc. – akligatvis  50 proc. – jungiasi su vienu arba dviem asfaltuotais keliais (gatvėmis)  100 proc. – pagrindinė (viena iš pagrindinių) miestelio, kaimo kelių (gatvių) |
| Kelio (gatvės) gretimų sklypų užstatymas namais | 10 | 0 proc.– gyvenamųjų namų ar kitų statinių užstatymo gatvėje nėra  50 proc. – gyvenamųjų namų ar kitų statinių užstatymas gatvėje nebaigtas  100 proc. – gyvenamųjų namų ar kitų statinių užstatymas gatvėje mažesnis kaip 75 proc. |
| Kelio (gatvės) naudingumas visuomenei. (Susisiekimas su šiais objektais: mokykla, darželiu, poliklinika, priešgaisrine saugos tarnyba, policija, kultūros centrais, verslo, lankomu objektu, rekreacine teritorija) | 10 | 0 proc. – nesusisiekiama nė su vienu iš šių objektų  50 proc. – susisiekiama bent su 1–3 iš šių objektų  100 proc. – susisiekiama daugiau kaip su 3 iš šių objektų |
| Kelyje (gatvėje) įrengti inžineriniai tinklai | 10 | 0 proc. – neįrengti inžineriniai tinklai  50 proc. – įrengtas bent 1 inžinerinis tinklas  100 proc. – įrengti vandentiekio, buitinių ir lietaus nuotekų, dujų ir požeminiai elektros tinklai |
| Kelio (gatvės) dangos būklė | 20 | 0 proc. – kelio (gatvės) dangos būklė gera  50 proc. – kelio (gatvės) dangos būklė patenkinama.  100 proc. – kelio (gatvės) dangos būklė bloga |
| Iš viso: | 100 balų | |

Kelių priežiūros ir plėtros

programos lėšų

naudojimo

ir skirstymo tvarkos aprašo

2 priedas

**ĮTRAUKIMO Į SENIŪNIJŲ KELIŲ IR GATVIŲ TIESIMO, REKONSTRAVIMO, REMONTO DARBŲ, TAIP PAT DARBŲ, PRIE KURIŲ PRIVAČIOMIS LĖŠOMIS PRISIDEDA FIZINIAI IR JURIDINIAI ASMENYS, PRIORITETINĘ EILĘ**

**ATRANKOS KRITERIJAI**

|  |  |  |
| --- | --- | --- |
| **Atrankos vertinimo kriterijai** | **Kriterijų reikšmės balais** | **Pastabos** |
| Kelias (gatvė) finansuotas ankstesniais metais ir darbai nebaigti | (nustatoma seniūnaičių sueigos metu) | 0 proc. – darbai pradėti anksčiau kaip prieš 3 metus  100 proc. – užtikrinamas darbų tęstinumas (darbai pradėti ne anksčiau kaip prieš 3 metus) |
| Kelio (gatvės) charakteristika | (nustatoma seniūnaičių sueigos metu) | 0 proc. – akligatvis  50 proc. – jungiasi su vienu arba dviem asfaltuotais keliais (gatvėmis)  100 proc. – pagrindinė (viena iš pagrindinių) miestelio, kaimo kelių (gatvių) |
| Kelio (gatvės) gretimų sklypų užstatymas namais | (nustatoma seniūnaičių sueigos metu) | 0 proc.– gyvenamųjų namų ar kitų statinių užstatymo gatvėje nėra  50 proc. – gyvenamųjų namų ar kitų statinių užstatymas gatvėje nebaigtas  100 proc. – gyvenamųjų namų ar kitų statinių užstatymas gatvėje mažesnis kaip 75 proc. |
| Kelio (gatvės) naudingumas visuomenei. (Susisiekimas su šiais objektais: mokykla, darželiu, poliklinika, priešgaisrine tarnyba, policija, kultūros centrais, verslo, lankomu objektu, rekreacine teritorija) | (nustatoma seniūnaičių sueigos metu) | 0 proc. – nesusisiekiama nė su vienu iš šių objektų  50 proc. – susisiekiama bent su 1–3 iš šių objektų  100 proc. – susisiekiama daugiau kaip su 3 iš šių objektų |
| Keliu (gatve) vyksta viešojo transporto, maršrutinis keleivių vežimo ir moksleivių pavėžėjimo eismas | (nustatoma seniūnaičių sueigos metu) | 0 proc. – nevyksta viešojo transporto, maršrutinis keleivių vežimo arba moksleivių pavėžėjimo eismas  50 proc. – vyksta viešojo transporto arba maršrutinis keleivių vežimo, arba moksleivių pavėžėjimo eismas  100 proc. – vyksta viešojo transporto, maršrutinis keleivių vežimo ir moksleivių pavėžėjimo eismas |
| Keliu (gatve) vyksta tranzitas į kitas gyvenvietes ar jungiasi su kitais keliais (gatvėmis) | (nustatoma seniūnaičių sueigos metu) | 0 proc. – jungiasi su vietinės reikšmės keliais  50 proc. – jungiasi su valstybinės reikšmės rajoniniais, krašto keliais  100 proc. – jungiasi su magistraliniais keliais |
| Kelyje (gatvėje) įrengti inžineriniai tinklai | (nustatoma seniūnaičių sueigos metu) | 0 proc. – neįrengti inžineriniai tinklai  50 proc. – įrengtas bent 1 inžinerinis tinklas  100 proc. – įrengti vandentiekio, buitinių ir lietaus nuotekų, dujų ir požeminiai elektros tinklai |
| Kelio (gatvės) dangos būklė | (nustatoma seniūnaičių sueigos metu) | 0 proc. – kelio (gatvės) dangos būklė gera  50 proc. – kelio (gatvės) dangos būklė patenkinama.  100 proc. – kelio (gatvės) dangos būklė bloga |
| Senųjų gyvenviečių (iki 1990 m.) užstatymas | (nustatoma seniūnaičių sueigos metu) | 0 proc. – gyvenamųjų namų užstatymas mažesnis kaip 75 proc.  100 proc. – gyvenamųjų namų užstatymas didesnis kaip 75 proc. |
| Iš viso: | 100 balų | |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_